**Cântăreți bolnavi**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Purtăm fără lacrimi

o boală în strune

și mergem de-a pururi

spre soare-apune.

Ni-e sufletul spadă

de foc stinsă-n teacă.

Ah iarăși și iarăși

cuvintele seacă.

Vânt veșnic răsună

prin cețini de zadă.

Purces-am în lume

pe punți de baladă.

Străbatem amurguri

cu crini albi în gură.

Închidem în noi un

sfârșit sub armură.

Purtăm fără lacrimi

o boală în strune

și mergem de-a pururi

spre soare-apune.

Răni ducem - izvoare -

deschise subt haină.

Sporim nesfârșirea

c-un cântec, c-o taină.